# Декану Факултета организационих наука

# Изборном већу Факултета организационих наука

Одлуком Изборног већа Факултета организационих наука у Београду 05-02 бр. 4/40 од 13.07.2018. године, расписан је конкурс за избор једног сарадника у звање сарадника у настави, на одређено време од једне године са пуним радним временом, за ужу научну област **Менаџмент људских ресурса**.

Конкурс је објављен у огласним новинама Националне службе за запошљавање „Послови“ бр. 788/789 од 1.08.2018., са роком трајања до 15 дана.

У предвиђеном року пријављени су кандидати **Ивана Милинковић и Јован Буковала.**

Одлуком Изборног већа од 11.07.2018. (одлука 05-02 бр. 4/40-1 од 13.07.2018.) именовани смо за чланове Комисије за припрему Извештаја о пријављеним кандидатима, у саставу:

1. др Добривоје Михаиловић, редовни професор Факултета организационих наука, Универзитета у Београду, председник
2. др Ивана Ковачевић, доцент Факултета организационих наука, Универзитета у Београду, члан
3. др Милaнко Чабаркапа, редовни професор Филозофског факултета Универзитета у Београду, члан

**На основу увида у достављени конкурсни материјал, Декану и Изборном већу Факултета организационих наука достављамо следећи**

# ИЗВЕШТАЈ

**I. Подаци о конкурсу**

Конкурс је објављен у огласним новинама Националне службе за запошљавање „Послови“ бр. 788/789 од 1.08.2018., са роком трајања до 15 дана.

У предвиђеном року пријављени су кандидати Ивана Милинковић и Јован Буковала. Оба кандидата су доставила потребну документацију и испуњавају формалне услове за конкурисање.

**II. Подаци о кандидатима**

**1. Ивана Милинковић**

**1.1. Основни биографски подаци**

Ивана Милинковић је рођена 05. марта 1993. године, у Крагујевцу. Основну школу “Милан Илић Чича” и гимназију “Милош Савковић” завршила је у Аранђеловцу, са одличним успехом, као носилац Вукове дипломе. У оквиру сарадње јужноморавског краја Републике Чешке и шумадијског краја Републике Србије, у средњој школи добила је стипендију за размену ученика и једно тромесечје четврте године похађала је у гимназији Видењска, у Брну.

**1.2. Стручна биографија**

**1.2.1. Образовање**

Факултет организационих наука у Београду, смер Менаџмент и организација, уписала је 2012 године. Дипломирала је 23.09.2016., са просечном оценом 9.26 и оценом 10 на дипломском раду са темом “Стартап као обик иновационе инфраструктуре”. Током основних студија кандидаткиња је имала највише оцене из предмета који су из уже научне области Менаџмент људских ресурса (Психологија, Менаџмент људских ресурса).

Школске 2016/17 уписала је Мастер академске студије на Факултету организационих наука, смер Менаџмент и организација, модул Управљање људским ресурсима. Положила је све испите са просечном оценом 9.83, и тренутно пише мастер рад на тему “Мотив за постигнућем као предиктор стила руковођења у средњим и великим предузећима”.

**1.2.2. Радно искуство и професионална достигнућа**

Ивана Милинковић је током студија била активни члан европске студентске организације за индустријско инжењерство и менаџмент у оквиру које је учествовала у реализацији многобројних локалних и међународних пројеката.

Након завршене треће године студија, отпочела је праксу у компанији Опел (*Opel Southeast Europe LLC*), на позицији маркетинг асистента, где је радила 18 месеци. Практичано знање стекла је и у оквиру компаније Девана (*Devana Technologies*), односно њиховог Удружења “Живојин Мишић”, где је учествовала у планирању и релизацији пројеката који су за циљ имали развој свести о предузетништву код младих.

Од октобра 2016. године, Ивана Милинковић ангажована је као сарадник у настави ван радног односа на Факултету организационих наука, на Катедри за менаџмент људских ресурса. Ангажована је на вежбама на предмету Психологија на првој години, и на изборним предметима Групна динамика и интерперсонални односи, Вођство и мотивисање и Организациона психологија на четвртој години.

Поред тога што је држала вежбе, активно је радила преко система са студентима који наставу прате на даљину. На основу индивидуалног статистичког извештаја о вредновању педагошког рада сарадника за зимски семестар 2016/17 оцењена је укупном просечном оценом 4.94 на предмету Психологија, а за зимски семестар 2017/18 оцењена је укупном просечном оценом 4.96 на предмету Групна динамика и интерперсонални односи.

Ивана Милинковић је поред наставе и рада са студентима, активно учествовала у свим активностима Катедре за менаџмент људских ресурса, поставила интернет страницу предмета, показала се одличном у пројектним активностима Катедре учешћем на пројекту:

* “*Motivational improvement programme of the employees in FCA ”,* у срадњи са компанијом Фиат Србија, као стрчни сарадник у процесу унапређења мотивације запослених.
* “Преквалификација у ИТ сектору“, у организацији УНДП-а и Владе Републике Србије, као стручни сарадник у процесу селекције кандидата.

Од фебруара 2017. године анажована је и као сарадник у оквиру Истраживачко-развојног центра Факултета организационих наука, где је имала прилику да учествује у планирању и реализацији преко 20 пројеката, како интерних за потребе Факултета, тако и екстерних у сарадњи са партнерима приватног и јавног сектора. Поред тога, учествовала је и у организовању преко 25 радионица и гостујућих предавања које су за циљ имале додатно усавршавање знања и вештина студената.

Посебно треба истаћи:

* Учешће у организацији пројекта ФОН Хакатон 2017
* Учешће у организацији пројекта ФОН Хакатон 2018
* Учешће у организацији пројекта СимОрг Кејс Стади Хакатон 2018

**1.3. Резултати научно-истраживачког рада (објављени радови)**

Кандидаткиња прилаже списак научно-истраживачких радова, од којих се издваја рад у часопису категорисаном у М24 (национални часопис међународног значаја). Списак радова дат је у Табели 1.

**Табела 1. Категоризација радова кандидата Иване Милинковић (друштвено-хуманистичке науке)**

|  |  |
| --- | --- |
| **Milinković I**., Kovacević I., (2018). Virtual versus traditional teams: team dynamics and team members need satisfaction in a learning environment. XVI lnternacionalni simpozijum SymOrg2018. | М31 |
| Kovačević I., **Milinković I.** (2017). Need for autonomy and relatedness in virtual and traditional teams. Current Trends in Psychology 2017 (STuP 2017) | M63 |
| Kovačević I., Anđelković Labrović, A., **Milinković I**. (2017). Can we measure employees ‘passivity: developing an instrument for assessing the state of amotivation.  | M63 |
| **Milinković, I.**, Kovačević, I., Mihailović, D. (2017). What Do Freshmen Want? Career Path Preferences Among Students. Management: Journal Of Sustainable Business And Management Solutions In Emerging Economies, 22(1), 37-45 | M24 |
| **Milinković, I**., Montenegro M.A., Kovačević, I. (2017). Importance of emotional intelligence for project team performance. Zbornik radova XXI Internacionalni simpozijum iz projektnog menadžmenta, YUPMA | М63 |
| **Milinković I**., Kovačević I., Mihailović D. (2016). The main motivating factors for someone to take up entrepreneurship. XV lnternacionalni simpozijum SymOrg2016. | М33 |
| Mišković Z., **Milinković I.**, (2016). Development of a new project. XV lnternacionalni simpozijum SymOrg2016. | М33 |
| **Milinković I.**, Mišković Z., (2015). Innovation and risk as key features of start-up companies. X Symposium of Business and Science SPIN’15 | М63 |

**1.4. Оцена испуњености услова подобности кандидата**

Кандидаткиња Ивана Милинковић испуњава све формалне критеријуме за избор у звање сарадника у радном односу, за ужу научну област Менаџмент људских ресурса, на Факултету организационих наука. Ивана Милинковић је на мастер академским студијама на смеру Менаџмент и организација, модул Управљање људским ресурсима, а научно-истраживачки радови, као и радно искуство, везани су за област за коју се бира сарадник (Менаџмент људских ресурса).

Кандидаткиња има искуства у педагошком раду на предметима Катедре за менаџмент људских ресурса, за шта је оцењена највишим оценама од стране студената (4.94 и 4.96, на скали од 1 до 5).

# 2. Јован Буковала

**2.1. Основни биографски подаци**

Кандидат Јован (Александар) Буковала рођен је 02.06.1994, у Београду, где је завршио основно и средње образовање. Тренутно је студент Мастер академских студија на Факултету драмских уметности на Универзитету уметности у Београду и то на Интердисциплинарним и трансдисциплинарним студијама у пољу Уметности и Друштвено-хуманистичких наука: Мастер академске студије менаџмент културе и медија.

**2.2. Стручна биографија**

 **2.2.1. Образовање**

Јован Буковала је студент Мастер академских студија на Интердисциплинарним и трансдисциплинарним студијама у пољу Уметности и Друштвено-хуманистичких наука, на Факултету драмских уметности на Универзитету уметности у Београду. Наслов завршног мастер рада му је *Антропологија позоришта vs продукција извођачких уметности*.

 Основне академске студије кандидат је завршио са просечном оценом 9.51 на Универзитету уметности у Београду на Факултету драмских уметности у области Менаџмент и бизнис, чиме је стекао титулу дипломираног менаџера. 2016. године је од стране Савеза економиста проглашен за Младог лидера Србије.

 Током средње школе награђиван је са више награда за постигнут школски успех као и за залагање за добробит школе и њених ученика. 2009. године био је проглашен ђаком генерације. Такође је побеђивао и на општинским, градским и републичким такмичењима из историје.

 Говори енглески и руски језик на нивоу C2.

 **2.2.2. Радно искуство и професионална достигнућа**

Кандидат је у периоду од 1.10.2016. до 30.09.2017. био демонстратор волонтер на предмету Позоришна продукција на основним академским студијама студијског програма Менаџмент и продукција позоришта, радија и културе.

Кандидат је током студија учествовао на више националних и међународних пројеката, обука, конференција и семинара везаних за друштвене теме и теме у области уметности. Од наведених активности могу се издвојити обуке за вршњачког едукатора на теме штетности пушења, вршњачког (не)насиља, толеранције и добробит животиња. Учествовао је на семинарима за предлоге писања пројеката и прикупљање финансијских средстава. Током студија бавио се и глумачким радом и активностима у функцији новинара-сарадника.

Јован Буковала је био менаџер-продуцент I Дечијег балетског фестивала одржаног на Светски дан игре 29.04.2015. у Малом позоришту ,,Душко Радовић'' у Београду у организацији Балетског центра Ана Пфлуг д.о.о. Београд-Чукарица, Београдске секције Међународног савета за игру ЦИД-УНЕСКО и УНИЦЕФ-а Србија, као и продуцент представе ,,Ни риба ни месо'' у режији Јоване Стојановић, изведене на 60. Стеријином позорју 29.05.2015. у Новом Саду.

Од доприноса широј и научној заједници издвајамо национална чланства у Удружењу новинара Србије /УНС/, Београдској секцији Међународног савета за игру ЦИД-УНЕСКО, Удружењу менаџера у култури и медијима Србије /УМКМС/. Такође, чланства у међународним струковним организацијама: International Dance Council /CID

UNESCO, International Association of Arts and Cultural Management /AIMAC UNESCO/.

Од 2016. године је оснивач и председник Удружења менаџера у култури и медијима Србије, а од 2014. председник Надзорног одбора Београдске секције Међународног савета за игру ЦИД-УНЕСКО. Кандидат је члан Комисије Факултета драмских уметности за вредновање ваннаставних активности студената, и био је члан Савета и Наставно-уметничког већа.

**2.3. Научно-истраживачки рад**

 Кандидат има више научних радова, од којих се издваја рад у часопису категорисаном у М24 (национални часопис међународног значаја) и учествовао је навише међународних конференција, што је дато у Табели 2.

 **Табела 2. Категоризација радова кандидата Јована Буковала (друштвено-хуманистичке науке)**

|  |  |
| --- | --- |
| **Bukovala, Jovan**; Spasić, Ninoslav(2017) ,,Uverljivost radija V.S. uverljivost televizije’’ = ‘’The Convincibility of Radio V.S. the Convincibility of TV’’, *Medijski dijalozi: časopis za istraživanje medija* *i društva = Media dialogues: journal for research of the media and society*, 10(29), str. 45-54. | М24 |
| **Bukovala, Jovan** (2013) ''Youth role in the World Heritage preservation and protection’’, *Implementation Report / UNESCO Second South East Europe World Heritage Youth Forum for Peace and Sustainable Development, Zaječar, 6-11 April 2013* | M31 |
| **Bukovala, Jovan** (2015) ''Young global citizens addressing climate change - Local practices, biodiversity, disasters’’, *9th UNESCO Youth* *Forum ’’Young Global Citizens for a Sustainable Planet’’* | M31 |
| **Bukovala, Jovan**; Mališić, Aleksandra (2012) ''Our Heritage - ouridentity cradle and cross-cultural understanding factor’’, *World heritage* *education: networking for a better common future / UNESCO First South East Europe World Heritage Youth Forum, 21-26 May 2011, Croatia and Slovenia*, p. 41 | М32 |
| **Bukovala, Jovan** (2016) ,,Medijska mitologizacija vampira: Ekranizacija istorijske imaginacije lika Save Savanovića'' *=* Vampire’s Media Mythologization: Adaptation of the Historical Imagination of Sava Savanovic’s Character'', *Mitologija i imaginacija / Međunarodni interdisciplinarni znanstveni simpozij Filozofija medija (2016), Cres, Hrvatska, 22-25.9.2016 = Mythology and Imagination / International Interdisciplinary Symposium Philosophy of Media (2016), Cres, Croatia, September 22-25, 2016*, str. 40. | М34 |
| **Буковала, Јован** (2016) ,,Развој високошколског образовања у области уметничке игре у Републици Србији'' = ''The development of higher education in the field of artistic dance in the Republic of Serbia'', *Зборник апстраката / Први међународни научни скуп Факултета уметности Универзитета у Приштини са привременим седиштем у Косовској Митровици ,,Традиционално и савремено у уметности и образовању'', Косовска Митровица, 4-6. новембар 2016. године = Book of abstracts / First international scientific conference of the Faculty of arts of the University of Priština with the temporary seat in Kosovska Mitrovica ''Traditional and contemporary in art and education'', Kosovska Mitrovica, 4-6 November 2016*, стр. 52-53. | М34 |
| **Буковала, Јован** (2016) ,,Епистемологија историјске подлоге у ТВ серијама ,,Отписани'' и ,,Повратак отписаних'''' = ''Epistemology of Historical Background in TV serials ''The Written Off'' and ''The Return of Written Off'''', *Књига резимеа / Научни скуп Наука и савремени универзитет 6 конференција, 12. новембар 2016*, стр. 259. | М34 |
| **Bukovala, Jovan** (2017) ,,Jezičke i stilske odlike novokomponovanih narodnih pesama’’ = ‘’Lingusitic and stylistic features of noveau riche folk songs’’, *Knjiga sažetaka* / *Međunarodni interdisciplinarni skup III* *karlovački dani slobodne misli Jezik i (pseudo)osobenost 02-04. jun* *2017, Sremski Karlovci,* str.7. | М34 |
| **Буковала, Јован**; Спасић, Нинослав (2017) ,,Интерактивни медији у развоју интеркултуралне комуникације'', *Book of abstracts/The third international conference ''Interculturalism in education'', Novi Sad, October 6th - 8th, 2017*, стр. 26.  | М34 |
| **Буковала, Јован**; Спасић, Нинослав (2017) ,,Продуцент, организатор, менаџер, самостални сарадник у култури'', *Театрон: часопис за позоришну уметност* 41, 180-181, стр. 92-96. | М51 |
| **Буковала, Јован** (2015) ,,Српска Православна Црква и медији у Републици Србији'', *Теолошки погледи: версконаучни часопис*  | М53 |

## 2.4. Оцена испуњености услова подобности кандидата

Кандидат Јован Буковала прилаже потпуну документацију. Област његовог образовања и ужа област интересовања везана су за менаџмент у култури и уметности, у којој је он дао адекватне доприносе. Кандидат је студент мастер академских студија на Факултету драмских уметности Универзитета уметности у Београду и има звање дипломираног менаџера на студијском програму Менаџмент и продукција позоришта, радија и културе.

**III. Закључно мишљење и предлог комисије**

На основу конкурсне документације, Комисија је утврдила да су се на конкурс у предвиђеном року пријавила два кандидата: (1) Ивана Милинковић, и (2) Јован Буковала.

Комисија је даљим увидом у документацију утврдила да оба кандидата испуњавају све формалне услове прописане Законом о високом образовању, Статутом факултета организационих наука и Правилником о организацији и систематизацији послова на Факултету, за избор сарадника у настави за ужу научну област Менаџмент људских ресурса.

Комисија је из приложене документације кандидата Јована Буковала утврдила да је његово образовање, као и радно ангажовање и искуство, везано за област менаџмента у култури и излази из оквира уже научне области за који се сарадник бира и који одговара Катедри за коју се сарадник ангажује (Менаџмент људских ресурса).

Кандидат Ивана Милинковић је на Мастер академским студијама Менаџмент и организација, модул Управљање људским ресурсима, њено радно искуство је везано за област менаџмент људских ресурса, што је све у ужој научној области за коју се сарадник и бира. Ивана Милинковић је у периоду од октобра 2016. до марта 2018. била ангажована као сарадник ван радног односа на предметима Катедре за менаџмент људских ресурса, где је показала значајне резултате за свој педагошки рад. Такође, научни радови на којима је Ивана аутор или коаутор су у области за коју се бира сарадник.

На основу свега реченог, а имајући у виду захтеве конкурса и област за коју се сарадник бира, Комисија предлаже Декану и Изборном већу Факултета организационих наука да се Ивана Милинковић изабере за сарадника у настави, за ужу научну област Менаџмент људских ресурса, на одређено време од годину дана, са пуним радним временом.

У Београду, 29.08.2018. године

ЧЛАНОВИ КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Добривоје Михаиловић, редовни професор – председник Комисије

Универзитет у Београду, Факултет организационих наука

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ивана Ковачевић, доцент

Универзитет у Београду, Факултет организационих наука – члан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Милaнко Чабаркапа, редовни професор
Универзитет у Београду, Филозофски факултет - члан